สปส.ร่วม3แบงก์ปล่อยกู้ผูประกันตนซ่อมบ้าน้ำท่วม
สำนักงานประกันสังคม ร่วมมือกับธนาคารอิสลามแห่งประเทศไทย ธนาคารกรุงไทย และธนาคารออมสิน ออกหน่วยให้บริการแก่ผู้ประกันตน
20 ธ.ค. 2553

สำนักงานประกันสังคม ร่วมมือกับธนาคารอิสลามแห่งประเทศไทย ธนาคารกรุงไทย และธนาคารออมสิน ออกหน่วยให้บริการแก่ผู้ประกันตน 
หลังจาก สำนักงานประกันสังคม (สปส.) ได้จัดสรรงบประมาณ 10,000 ล้านบาท เพื่อจัดทำ “โครงการประกันสังคมเคียงข้างผู้ประกันตนต้านอุทกภัย” โดยสำนักงานประกันสังคม ได้สนับสนุนเงินฝากไห้แก่ 4 ธนาคาร คือ ธนาคารนครหลวงไทย จำกัด (มหาชน) ธนาคารอิสลามแห่งประเทศไทย ธนาคารกรุงไทย จำกัด (มหาชน) และธนาคารออมสิน ปล่อยสินเชื่อซ่อมแซมที่อยู่อาศัยของผู้ประกันตนประมาณ 200,000 ราย รายละไม่เกิน 50,000 บาท โดยคิดดอกเบี้ย 2.5% คงที่ 2 ปี หลังจากนั้นเป็นอัตราลอยตัวตามเงื่อนไขที่ธนาคารกำหนด
หลังจากดำเนินโครงการดังกล่าวแล้วสำนักงานประกันสังคมเห็นสมควรประชาสัมพันธ์โครงการให้ผู้ประกันตนทราบและได้รับประโยชน์สูงสุด จึงได้จัดหน่วยบริการเคลื่อนที่เพื่ออำนวยความสะดวกให้แก่ผู้ประกันตนที่ประสงค์จะยื่นขอสินเชื่อตามโครงการ ในจังหวัดที่ประสบอุทกภัย พร้อมเชิญธนาคารที่เข้าร่วมโครงการ คือ ธนาคารอิสลามแห่งประเทศไทย ธนาคารกรุงไทย จำกัด (มหาชน) และธนาคารออมสิน ร่วมออกหน่วยให้บริการซึ่งจัดหน่วยบริการครั้งที่ 1 ในวันที่ 9 ธันวาคม 2553 ณ สำนักงานประกันสังคมจังหวัดประจวบคีรีขันธ์ ระหว่างเวลา 13.00 – 16.30 น. ครั้งที่ 2 วันที่ 20 ธันวาคม 2553 ณ สำนักงานประกันสังคมจังหวัดเชียงใหม่ ระหว่างเวลา       08.30 – 12.00 น. ครั้งที่ 3 วันที่ 24 ธันวาคม 2553 ณ สำนักงานประกันสังคมจังหวัดนครราชสีมา ระหว่างเวลา 13.00 – 16.30 น. ครั้งที่ 4 วันที่ 27 ธันวาคม 2553 ณ สำนักงานประกันสังคมจังหวัดพระนครศรีอยุธยา ระหว่างเวลา 08.30 – 12.00 น.
ผู้ประกันตนที่ประสบอุทกภัยประสงค์กู้เงินซ่อมแซมที่อยู่อาศัยสามารถเข้ารับบริการจากหน่วยบริการเคลื่อนที่ได้ตามวันและเวลาดังกล่าวมีข้อสงสัยสอบถามข้อมูลได้ที่สำนักงานประกันสังคมเขตพื้นที่/จังหวัด/สาขาที่ท่านสะดวก หรือโทร.1506 (เจ้าหน้าที่ให้บริการทุกวัน เวลา 07.00-19.00 น. ระบบโทรศัพท์ตอบรับอัตโนมัติให้บริการ 24 ชั่วโมง) ดูรายละเอียดเพิ่มเติมได้ที่ www.sso.go.th